KOMMISSIONENS FORORDNING (EF) Nr. 2015/95 af 21. august 1995 om ændring af forordning (EF) nr. 762/94 om gennemførelsesbestemmelser til Rådets forordning (EØF) nr. 1765/92 for så vidt angår jordudtagning og af forordning (EØF) nr. 3887/92 om gennemførelsesbestemmelser for det integrerende system for forvaltning og kontrol af visse EF-støtteordninger

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 1765/92 af den 30. juni 1992 om indførelse af en støtteordning for producenter af visse markafgrøder (1), senest ændret ved forordning (EF) nr. 1664/95 (2), særlig artikel 12,

under henvisning til Rådets forordning (EØF) nr. 3508/92 af 27. november 1992 om et integreret system for forvaltning og kontrol af visse EF-støtteordninger (3) (i det følgende benævnt »integreret system«), senest ændret ved forordning (EF) nr. 3235/94 (4), særlig artikel 12, og

ud fra følgende betragtninger:

Det er tilladt til jordudtagningsforpligtelsen at medregne arealer, der kommer ind under ordningen med markafgrøder, som udtages under Rådets forordning (EØF) nr. 2078/92 af 30. juni 1992 om miljøvenlige produktionsmetoder i landbruget, samt om naturpleje (5) og Rådets forordning (EØF) nr. 2080/92 af 30. juni 1992 om en fællesskabsordning med støtte til skovbrugsforanstaltninger i landbruget (6); for at undgå forskelsbehandling af producenter bør bestemmelsen om ligestilling af visse udtagne arealer udvides, så den også kommer til at gælde for jordudtagning under ovennævnte to forordninger, som der indgives ansøgning om fra den 28. juni 1995 og frem; for de pågældende arealer bør visse bestemmelser i Kommissionens forordning (EF) nr. 762/94 (7), senest ændret ved forordning (EF) nr. 1664/95, der er uforenelige med betingelserne i ovennævnte to forordninger, fraviges;

disse ændringer anvendes første gang i forbindelse med jordudtagning i produktionsåret 1996/97;

i forbindelse med anvendelsen af det integrerede system bør de udtagne arealer, uanset om de er udtaget af miljøhensyn, jf. forordning (EØF) nr. 2078/92, eller med henblik på skovrejsning, jf. forordning (EØF) nr. 2080/92, som medregnes under den jordudtagningsordning, der indførtes ved forordning (EØF) nr. 1765/92, angives særskilt; derfor må Kommissionens forordning (EØF) nr. 3887/92 (8), senest ændret ved forordning (EF) nr. 1648/95 (9), ændres;

ved Rådets forordning (EØF) nr. 3653/90 af 11. december 1990 om overgangsbestemmelser for den fælles markedsordning for korn og ris i Portugal (10), ændret ved forordning (EF) nr. 1665/95, blev det fastsat direkte hektarstøtte i Portugal for visse kornarter i en overgangsperiode;

ifølge artikel 7, stk. 5, i forordning (EØF) nr. 1765/92 tages der i godtgørelsen hensyn til sådan støtte; i artikel 8 i forordning (EF) nr. 762/94 henvises der ved en fejltagelse udelukkende til obligatorisk jordudtagning med omdrift; der bør også henvises til de øvrige former for obligatorisk jordudtagning;

ved Rådets forordning (EF) nr. 2990/94 af 5. december 1994 om fravigelse af forordning (EØF) nr. 1765/92 om indførelse af en støtteordning for producenter af visse markafgrøder, for så vidt angår jordudtagningsforpligtelsen og produktionsåret 1995/96 (11), fraviges bestemmelserne i forordning (EØF) nr. 1765/92, for så vidt angår jordudtagningsforpligtelsen for produktionsåret 1995/96, og jordudtagningsforpligtelsen for arealer i omdrift fastsættes til 12 %; den pågældende forordning blev først offentliggjort i december 1994; producenterne i Portugal havde udsået deres vinterafgrøder på basis af de på det pågældende tidspunkt gældende bestemmelser, ifølge hvilke jordudtagningsforpligtelsen for arealer i omdrift var fastsat til 15 % og for de øvrige former for jordudtagning til 20 %, i afventning af udbetalinger af direkte støtte for den samlede jordudtagning; under hensyntagen til de portugisiske producenters berettigede forventning bør der til disse producenter for produktionsåret 1995/96 ydes direkte støtte for de arealer, der er udtaget ud over den obligatoriske jordudtagning, idet der er fastlagt et loft på 15 % for jordudtagning med omdrift og på 20 % for de øvrige former for jordudtagning;

forordning (EF) nr. 762/94 må derfor ændres;

de i denne forordning fastsatte foranstaltninger er i overensstemmelse med udtalelse fra de berørte forvaltningskommitéer -

UDSTEDT FØLGENDE FORORDNING:

Artikel 1

I forordning (EF) nr. 762/94 foretages følger ændringer:

1) Artikel 2, stk. 2, affattes således:

»Arealer, der tidligere er blevet taget ud af produktion under forordning (EØF) nr. 2328/91 og (EØF) nr. 1765/92, og arealer, der er taget ud af produktion under forordning (EØF) nr. 2080/92 eller blevet anvendt til skovrejsning under forordning (EØF) nr. 2080/92, efter at der er indgivet ansøgning under en af disse to forordninger fra den 28. juni 1995 og frem, ligestilles imidlertid med faktisk dyrkede arealer, jf. dog artikel 4, stk. 1, i nærværende forordning.«

2) I artikel 3:

a) indsættes i stk. 2 følgende punktum:

»Bestemmelserne gælder dog ikke for arealer, der er udtaget under forordning (EØF) nr. 2078/92 eller (EØF) nr. 2080/92, og som er medregnet i jordudtagningsforpligtelsen, hvis disse bestemmelser viser sig at være uforenelige med de miljø- og skovrejsningskrav, der er fastsat ved disse to forordninger.«

b) udgår stk. 5.

3) Artikel 8 affattes således:

»Artikel 8

For Portugals vedkommende forhøjes den i artikel 7, stk. 5, i forordning (EØF) nr. 1765/92 omhandlede godtgørelse for den i samme artikels stk. 1, andet afsnit, omhandlede jordudtagning med de i bilaget anførte beløb. Beløbene finansieres efter artikel 5 i forordning (EØF) nr. 3653/90.

For produktionsåret 1995/96 forhøjes godtgørelsen for det udtagne areal ud over det areal, som svarer til den obligatoriske jordudtagning, idet der er fastlagt et loft på 15 % for jordudtagning med omdrift og på 20 % for de øvrige former for jordudtagning, med de i bilaget anførte beløb.«

Artikel 2

Artikel 4, stk. 1, tredje afsnit, sidste punktum, i forordning (EØF) nr. 3887/92 affattes således:

»Følgende anvendelser skal dog angives særskilt:

- produktion af foder til tørring, det være sig kunsttøring eller soltørring, jf. Rådets forordning (EF) nr. 603/95 (*)

- jordudtagning af miljøhensyn og skovrejsning, jf. henholdsvis forordning (EØF) nr. 2078/92 og (EØF) nr. 2080/92, der medregnes i jordudtagningsforpligtelsen.

(*) EFT nr. L 63 af 21. 3. 1995, s.1.«

Artikel 3

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 21. august 1995.

På Kommissionens vegne

Karel VAN MIERT

Medlem af Kommissionen

(1) EFT nr. L 181 af 1. 7. 1992, s. 12.

(2) EFT nr. L 158 af 8. 7. 1995, s. 13.

(3) EFT nr. L 355 af 5. 12. 1992, s. 1.

(4) EFT nr. L 338 af 28. 12. 1994, s. 16.

(5) EFT nr. L 215 af 30. 7. 1992, s. 85.

(6) EFT nr. L 215 af 30. 7. 1992, s. 96.

(7) EFT nr. L 90 af 7. 4. 1994, s. 8.

(8) EFT nr. L 391 af 31. 12. 1992, s. 36.

(9) EFT nr. L 156 af 7. 7. 1995, s. 27.

(10) EFT nr. L 362 af 27. 12. 1990, s. 28.

(11) EFT nr. L 316 af 9. 12. 1994, s. 1.